b'\n_START_ARTICLE_\nRafael Vil\xc3\xa0 i Barnils\n_START_SECTION_\nBiografia\n_START_PARAGRAPH_\nVa estudiar a Girona, Barcelona i Olot. Entre 1928 i 1936 va viure a Arb\xc3\xbacies i va comen\xc3\xa7ar a publicar poemes. Es casa el 1936 i el 1939 s\'exilia a Fran\xc3\xa7a, on, des del camp de concentraci\xc3\xb3 d\'Arles de Tec (Vallespir) va ser traslladat a la pres\xc3\xb3 de Girona. Al sortir va ser denunciat un altre cop i torn\xc3\xa0 a ser empresonat.L\xe2\x80\x99any 1940, desterrat a Reus, va treballar en una empresa de transports i va participar activament la vida social i cultural de la ciutat. Va vincular-se al grup d\'escriptors de postguerra reusencs, encap\xc3\xa7alat per Joaquim Santasusagna i format pels germans Casajuana, Pere Totosaus, Josep Igl\xc3\xa9sies, el doctor Barrufet, Josep i Teresa Miquel, Xavier Amor\xc3\xb3s, Josep Maria Arnavat, i d\'altres components del grup noucentista reusenc que havia sobreviscut a la guerra civil._NEWLINE_Va col\xc2\xb7laborar molts anys amb L\xe2\x80\x99Orfe\xc3\xb3 Reusenc, que li public\xc3\xa0 el llibre de poemes L\'Ocell i la nit el 1973, amb un pr\xc3\xb2leg de Xavier Amor\xc3\xb3s, llibre on, al costat de sonets ciutadans i paisatg\xc3\xadstics s\'hi llegeixen refrescants poemes er\xc3\xb2tics ("Enc\xc3\xads mullat"), nadales heterodoxes ("Nadala Africana" i "Nadala del Vietnam"), i unes "Can\xc3\xa7ons estranyes" que el fan connectar amb la poesia social. Vinculat al Centre de Lectura, public\xc3\xa0 diversos articles i poemes a la seva Revista. Col\xc2\xb7labor\xc3\xa0 tamb\xc3\xa9 amb el Col\xc2\xb7legi de La Salle, i actu\xc3\xa0 moltes vegades com a rapsode en recitals de poesia. Sense oblidar els seus or\xc3\xadgens arbuciencs, va identificar-se humanament i po\xc3\xa8ticament amb Reus i el Camp, "amb un estil directe i persuasiu que alternava els girs del Camp de Tarragona amb els de la Selva". Alguns dels seus poemes estan publicats a les Antologies de la poesia reusenca, que sota l\'impuls del doctor Vallespinosa, public\xc3\xa0 el Centre de Lectura entre els anys 1958 i 1963._NEWLINE_Cap als anys 70 va tornar de nou a Arb\xc3\xbacies: "dels seus anys de desterro a Reus", segons ell mateix. Es va incorporar a la societat de la seva ciutat natal durant els anys de transici\xc3\xb3, entre 1975 i 1976, anys en qu\xc3\xa8 col\xc2\xb7labor\xc3\xa0 amb grups locals d\'\xc3\x92mnium Cultural i en revistes arbucienques com Baix Montseny  i Montseny de Sant Celoni.  _NEWLINE_Rafael Vil\xc3\xa0 Barnils \xc3\xa9s recordat pels arbuciencs pel seu car\xc3\xa0cter afable, una mostra en s\xc3\xb3n les paraules de Jaume Soler, Alcalde d\xe2\x80\x99Arb\xc3\xbacies des de l\xe2\x80\x99any 1979, en una entrevista publicada a la revista Perxada on diu: "Home alt, escardalenc, vestit amb polida senzillesa i amb un diari sota el bra\xc3\xa7 amb qui topava els diumenges al migdia a la Placeta del Encantats...\xc3\xa9s [ motiu] d\xe2\x80\x99orgull per la seva traject\xc3\xb2ria pol\xc3\xadtica i vital\xe2\x80\x9d._NEWLINE_L\xe2\x80\x99any 1983, rep un homenatge de l\'Ajuntament d\'Arb\xc3\xbacies en reconeixement a la seva traject\xc3\xb2ria pol\xc3\xadtica i po\xc3\xa8tica. La biblioteca d\'Arb\xc3\xbacies porta el nom de Rafael Vil\xc3\xa0 Barnils.'